|  |  |  |  |  |  |  |
| --- | --- | --- | --- | --- | --- | --- |
| **Az óra céljai:**  **I. RÁHANGOLÓDÁS**  - kapcsolódó érzelmek mozgósítása  - gondolkodás, kritikai gondolkodás fejlesztése  - benyomások, érzések, gondolatok szóban történő megfogalmazásának fejlesztése (valamennyi fázisban)  - empátia, nézőpontváltás képességének fejlesztése    **II. JELENTÉSTEREMTÉS/ III. REFLEKTÁLÁS**  - az irodalmi ismeretek bővítése; a mű megismerése, megértése  - fantázia, képzelőerő használata és fejlesztése  - szövegértő, szövegértelmező, versértelmező képesség fejlesztése  - analizáló, szintetizáló, következtető, asszociációs képesség fejlesztése  - lényegkiemelő képesség fejlesztése  - költői eszközök felismerésének és értelmezésének gyakorlása  - irodalmi műveltség alakítása  A kapcsolódó LerningApp-linkek:  Radnóti: Nem tudhatom… - költői eszközök (memoriter): <https://learningapps.org/display?v=p1fyiojaa18>  Radnóti: Nem tudhatom… - memoriter (hiányos szöveg): <https://learningapps.org/display?v=pagw39nqk18>  Radnóti: Nem tudhatom… - sorbarendezés (sorbarendezés): <https://learningapps.org/display?v=pzasxuy6c18> | | | | | | |
| **Idő** | **Szakaszok és célok** | **Tanulói tevékenységek** | **Tanári tevékenységek** | **Munkaforma/**  **Módszer** | **Tananyagok/**  **Eszközök** | **Megjegyzések** |
| 10’ | **I. RÁHANGOLÁS**    I.1. Saját élmények előhívása  - Vannak-e olyan helyek, amelyek különösen kedvesek a számotokra?/Volt valamelyikőtöknek kisgyerek korában olyan „kedves helye”, kuckója, búvóhelye, amelyet különösen szeretett?  > MIRE GONDOLOK: Saját (tanári) élmény rövid elmesélése beindításként  - Egy-egy válasz után: Miért szereted/szeretted azt a helyet?/Miért kötődsz ahhoz a helyhez?  - Az elmondottak alapján tehát milyen okok miatt ragaszkodunk egy-egy helyhez? (a helyhez fűződő kedves események, emlékek által kiváltott érzelmek)  I.2. Közelítés a témához  - A következő rövid képösszeállítást abból a szempontból figyeljétek, hogy mi a képek témája!  Megbeszélés: erőszak, háború, szenvedés stb.; Mi mindent láttunk? Milyen képekre tudtok visszaemlékezni? Milyen bántás éri/érte a rajta látható személyt, és milyen okokból?  → konklúzió: az ember változatos módon képes bántani a másik embert méghozzá nem valós, hanem vélt indokok alapján; végső ok az emberi természet (irigység, hatalomvágy, birtoklás vágya stb.)  - Hogyan zajlik egy háború?  közelharc, csatatér, bomba/bombázás, romok, frontvonal/ hátország/a kettő összeolvadása; kit érint egy háború és milyen módon, otthon/haza (kedves helyek!), család, minden elvesztése; fizikai és lelki gyötrelmek stb.  - Milyen célpontokat bombáznak egy háborúban? Miért éppen azokat? (vasút, pályaudvar, gyár; az ország/a lakosság életének ellehetetlenítése; „zsarolás”)    II.3 Fókuszálás a témára  - Miként illik Radnóti arcképe a látott képsorozatba?  Összegzés: Radnóti két világháborút is átélt, és a második különösen sok szenvedést és rettenetet hozott a számára; mit tudtok erről? (beszélgetés az idevágó életrajzi adatokról; kulcsfogalmak: zsidó (párhuzam: a kék szeműek alacsonyabb rendűvé nyilvánítása a barna szeműek által – koholt okkal/ fabula: A farkas és a bárány), bűnbak, zsidótörvények, gettó, gyűjtőtábor, munkatábor, munkaszolgálat, deportálás, Lager Heidenau, Bor, bori notesz, Abda... holokauszt)  - Ezek után mit gondoltok, hogyan viszonyult a költő Magyarországhoz? (a vélemények és indoklásuk)  - Célkitűzés: A mai órán megtudjuk ezt egy verséből, amelynek címe: Nem tudhatom...  - Szerintetek mire utalhat a cím? Meg tudjuk-e állapítani? (nem) Miért jó a címadás? (kíváncsivá tesz)  **II. JELENTÉSTEREMTÉS**  **II.1.** Megfigyelési szempont megjelölése  - „Belső mozi”  - Hogyan vall a Magyarországhoz fűződő viszonyáról a költő a háború borzalmai és az üldöztetése közepette?  - Milyen nagy egységekre tagolódik a mű?  (tankönyv kinyitása)  **II.2.** Tanári bemutató olvasás (a gyerekek néma olvasással követik)  **II.3.** Spontán megnyilatkozások meghallgatása, majd irányított beszélgetés  - Mit láttál (események, színek is!), hallottál, szagoltál a belső mozidban?  **III. REFLEXIÓ**  A mű értelmezése  **III.1** A mű témája  - Mi a mű témája, vagyis miről szól a vers? (várható válaszok: háború; haza; hazaszeretet, mást jelent egy-egy helyszín az ott élőknek, mint a helyet bombázó ellenséges katonának; Radnóti gyerekkora; félelem, könyörgés...)  **>** A szerkezeti egységek megállapítása  - Véleményetek szerint hány részre osztható a vers?  Az elképzelések megindokolása;  Levonandó konklúzió: a mű három, jól elkülöníthető részre osztható, ezt támasztja alá magának a költőnek a szerkezeti tagolása is (a költők súgnak...)  - Határozzuk meg az egyes részeket! (a -tól – -ig jelölése a vers szövegében)  **III.2.** Az egyes részek részletes elemzése (közben folyamatosan vázlatos jegyzet készítése a füzetben)  **1. rész**  - Mit nevezünk szülőhazának? (a születésünk, szüleink, gyerekkorunk emlékét hordozó hely a világban)  Érdekesség: az ember személyiségének legnagyobb részét az emlékek alkotják! (sorozatok, ahol a főhős amnéziában szenved...)  - Mit jelent itt a lírai én számára Magyarország? Gyűjtsétek össze az első tíz sorból néma olvasással! (gyerekkor; születés és a majdani halál remélt helye; ismerős növények, emberek)  - Mi a különbség táj és szülőhaza között a vers alapján? (érzelmi kapcsolat)  - Hány nézőpontból közelítünk tehát a haza felé? (kettő: „tájat” és „szülőföldet” látók)  - Mit jelent az, hogy „lángoktól ölelt”? (bombák nyomán kigyulladó; a környező országokban is háború van)  - Milyen állapotára utal ez a hazának, országnak? (fenyegetett, veszélyben lévő, kiszolgáltatott)  - Mivel fokozza a költő a kiszolgáltatottság érzetét? (*kis* ország)  - Mi a jelentése a „messze ringó” kifejezésnek? (kettős jelentés: időben távoli/a bölcsőre történő utalás)  - Hogyan fejezi ki a költő a hazával való szoros egybetartozását? (fatörzs/ág-hasonlat)  - Miért szemléletes a fatörzsből kinövő ág képe erre? Milyen költői kép ez? (az ág a törzs nélkül életképtelen; hasonlat)  - Mit fejez ki az *itthon vagyok* kifejezés? Mi bizonyítja, hogy valóban itthon van? Miért meggyőzőek ezek a bizonyítékok?  (a hazai növényeket ismeri; megismeri az embereket a lépteikről; tudja, ki, hová tart, és milyen bánatok nyomják a lelkét)  - Az első öt sorba Radnóti belerejtett egy másik, híres magyar költeményt; ki találja ki, melyiket? (Vörösmarty: Szózat→ „Bölcsőd az, s majdan sírod is”)  - Mit jelent a „házfalakról csorgó vöröslő fájdalom”- kép? (elborítja az embereket a véráldozatokat kívánó szenvedés, ahogyan az árvíz; segítő kérdések: mi vöröslik..?, mi csorog..?)  - Konkrétan milyen költői eszközök szolgálják/hozzák létre itt a képszerűséget? (megszemélyesítés, szinesztézia)  - Keressünk a részben további megszemélyesítést! (térdeplő bokor)  - Mi a szerepe? (szelídség, béke, otthonosság, alázat ábrázolása)  - Csupán ez a béke, idill hatja át az első tíz sort? (szó sincs róla; a fenyegetettség és meghittség együtt van jelen)  - Ez így van, és csak most következik ennek a részletes ábrázolása! A „más”, „másvalaki”, akiről nem lehet tudni, mit jelent számára a „tájék”, most konkretizálódik, testet ölt. Ki az? (az ellenséges ország bombázó pilótája)  - Mielőtt ezt részletesen megvizsgáljuk, rögzítsük az eddigieket: Mit fogalmaz meg tehát az első szerkezeti rész? (A lírai én hazaszeretetét)  - Mi lehet a műfaja ennek a résznek? (Vallomás)  **TÁBLA → FÜZET**  **1. rész: Vallomás a hazaszeretetről**  **- Kétféle nézőpont (tájék←→ szülőföld)**  **- Kétféle hangulat (fenyegetettség ←→ békés meghittség)**  - Rendezzük táblázatba a kétféle nézőpont elemeit!  TÁBLÁZAT KIOSZTÁSA  - Ragasszátok be a táblázatot az eddig írtak után, és egészítsük ki!  > A táblázat logikájának megbeszélése, az első két sor kitöltése **1., 2., 3., 4.**  > Harmadik sor elkezdése: Írjuk bele, amiről eddig beszéltünk! (lángok 2 helyre; bokor, emberek lírai énhez); **5., 6.**  KETTŐS FERDE VONALLAL LEZÁRJUK AZ EGYES RÉSZEKET.  További folyamatos kiegészítés a következő verssorok alapján a folyamatos beszélgetés, elemzés során.  **FÜZET FOLYTATÁSA** (folyamatos elemzés közben rögzítjük a megbeszélteket)  A táblázat kitöltése közben:  - Nézzük annak részletezését, hogy mit lát a pilóta, és mit lát a szülőföldjén élő ember? Olvassuk tovább az első részt!    - Ha filmen néznénk az eseményeket, milyen mozgást végezne a kamera a következő szakasz elején? (fölfelé irányulót)  - Ennek a résznek a képszerűségét egy kedvelt költői eszköz alkalmazása „biztosítja”. Melyik lehet ez? (ellentét)  - Hogyan jelenhetne meg ez egy filmen? (osztott képernyőn mindkettőt látnánk)  Soroljuk és írjuk a dolgokat, közben beszélgetés:  - Mit lát a felszálló ellenség? (térkép) **7.**  - Mire utal az, ha valaki tudja, „hol lakott itt Vörösmarty Mihály”? (szó szerinti értelem; átvitt értelmű jelentés: járatos, otthonos a magyar kultúrkincsben is, mert tisztában van azzal, hogy Vörösmarty milyen értéket képvisel a magyarság számára → ugyanezt az „kulturális otthonosságot”, bennfentességet fejezi ki a Toldi említése is)  - gyár, vad laktanya **8.**  - szöcske, ökör, torony, szelíd tanya(apró, kedves képek megbeszélése; a tanyában lakó a szelíd) **9.**  vad laktanyát - szelíd tanyát...  - (gyár,) szántóföld **10.**  - dolgozó → Mit jelent az, hogy „remeg valaki a dolgáért”? (aggódik, hogy lesz-e munkája) **11.**  - erdő, madár, gyümölcsös, szőlő, sírok, anyóka **12.**  - vasút **13.**  - Mivel foglalkozik a bakter (és miért lehet nála piros zászló, mit „üzen”)? (vasúti pályaőr, aki figyeli a sorompót, síneket; szabad vagy tilos jelzést „üzen” a zászlókkal); bakterház, bakter, zászló, gyerekek, komondor **14.**  - komondor (=kutya; saját olvasmányélmény: A Pál utcai fiúkban a tót kutyája)  - ember → különböző korosztályok: gyerekek; középkorúak (dolgozók, bakter); idősek (anyóka)  - Milyen saját emlékek jelennek meg Radnóti ifjúságából? (park–szerelem, kő–gyerekkori szokás megbeszélése) **15.**  - Mi az a műszer, amellyel mindez megmutatható? (a szív kötődése, érzelemmel teli szemléletmód)  - A pilóta miért nem látja mindezt? (mert szó szerinti és átvitt, érzelmi értelemben egyaránt távol van; ha nem így lenne, nem tudná elvégezni a feladatát)  - Ebben a részben még milyen költői eszközöket találhatunk? Keressük meg őket! Mi a szerepük? Hogyan szolgálják a mondanivalót? (képszerűségükkel, hangtani hatásukkal stb.)  (*metafora*: táj=térkép/szép szerelmi emlékek=méz; fájó szerelmi emlékek=áfonya/emlék=lábnyom; *felsorolás/halmozás*: szöcskét, ökröt, tornyot, tanyát; *szójáték:* sírok–sírogat; *alliteráció*: műszer, mellyel mindez megmutatható)  - Itt is bukkanhatunk a magyar irodalomra történő utalásokra; hol? (Vörösmarty/a Toldi sírok közt búsuló özvegye)  - Melyik szemlélőnek mit jelent a látvány? (pilóta: elpusztítandó célpont; egy emberfajta létezik a számára: ellenség; hazafi a szülőföldjén: az élet egésze, legfontosabb mozzanataival, apró részleteivel és a hozzájuk kapcsolódó érzésekkel és emlékekkel)  elpusztítandó célpont **16.**  **17.** az élet egésze  **2. rész**  - Olvasás  - Kinek a nevében szól itt a költő? (T/1. személy; mi, .... a nép)  - Mit fejez ki a T/1. személy (a költő is beletartozik; a magyar nemzet tagjának érzi magát)  - Miért van ennek az ő esetében óriási jelentősége? (mert kifejezi, hogy kitaszítottsága, kirekesztettsége ellenére is a magyar néphez tartozónak érzi magát; ellentétben áll azzal, ahogyan bánnak vele; EZ AZ Ő VÁLASZA A VELE TÖRTÉNTEKRE)  - Milyen „bűnösségről” van szó? (éppen a jelenlegi helyzetről, amikor „ember embernek farkasa”/„oly korban éltem én...”; a magyarság „bűnei”; a magyar nép mint „bűnös”; kollektív bűnösség fogalma= ma született csecsemő és aggastyán is bűnös!; NINCS „BŰNTELEN” EMBER, NÉP!)  - Radnóti „bűnös”-e? (ebben nem - sőt, áldozat -, de hívő emberként vállalja az általános, bibliai értelemben vett bűnösséget)  - Milyen irodalmi utalás történik itt? (Kölcsey: Himnusz, *„Hajh, de bűneink miatt...”*)  -Értelmezzük a következő sorokat! „de élnek *dolgozók* itt, *költők i*s bűntelen,/és *csecsszopók*, akikben megnő az értelem,/világít bennük, őrzik, sötét pincékbe bújva,/míg jelt nem ír hazánkra újból a béke ujja,/s fojtott szavunkra majdan friss szóval ők felelnek.”  → megmagyarázandó fogalmak:  - de élnek *dolgozók* itt, *költők i*s bűntelen,/és *csecsszopók...* (az ártatlanok, akik élnek, teszik a dolgukat, ott, ahová állította őket a sors, segítenek másokon)  - Mi a jelentősége ennek a DE szócskának? („Jó, jó, de...”, amikor el akarsz menni valamilyen programra, és győzködöd a mamádat → ÉRVELÉS)  - Mi tehát a 2. rész műfaja? (érvelés)  - megnövő értelem, amely világít (a következő generáció „megvilágosodik”; tanulva a történtekből majd máshogyan él)  - Milyen költői eszköz az író béke-képe? (megszemélyesítés)  Mit fejez ki? (a remény kifejezése; egyszer vége lesz a borzalmaknak, béke lesz) (bibliai párhuzam: Isten pusztító haragját úgy lehetett elkerülni, hogy a ház ajtajára jel került/ Ábrahám könyörgése Szodomáért, ha csak 10 jó ember van a városban... )  - a táblázat folytatása  - Mit jelent mindez (az ártatlanok) a pilóta számára? bűnösök **18.**  majd füzet folytatása  **FÜZET (a vázlat folytatása)**  **2. rész: Érvek az ártatlanok oldalán**  **- „mi” → Radnóti a magyar nép tagjának vallja magát (válasz a vele történtekre)**  **- bűnvallás (a magyar nép is követ el bűnöket)**  **- az ártatlanokra való hivatkozás**  **3. rész**  - Ki beszél itt, konkrétan, „kihez”? (a lírai én egy „felhőhöz”...)  - MICSODA?! Felhőhöz?! Pedig igen..! Miről van itt szó, mit mond, mit szeretne? Fejtsük meg ezt a képet!  Hogyan óv egy valóságos felhő? (sötétséget, esőt, zűrzavart teremt, így nem lát a pilóta)  - Egy felhőhöz mégsem fordulunk, mert nem adhat valójában segítséget... (Itt: felhő= felsőbb hatalom, ISTEN)  Radnóti és felesége mély (katolikus) hite, megkeresztelkedése  - Milyen költői eszköz? (első síkon megszemélyesítés, második síkon metafora)  - Mit jelent? (könyörgés oltalomért a szülőföld, a közösség számára →„borítsd ránk” – MIT?! → kegyelmet, irgalmat; adjon békét az Úr)  - Mire utal a kiterjesztett szárny? (kotlós a szárnyai alá menekülő csibékkel, kiterjesztett szárnyú madár repül a fiókái FÖLÖTT)  bibliai párhuzamok  - Mi tehát a rész műfaja? (Fohász, ima)  **FÜZET**  **3. rész Fohász (ima) az országért**  **- Isten oltalmának kérése**  Táblázat befejezése  **D)** Kiegészítő kérdések  - Milyen hangulatú a mű? (emelkedett, ünnepélyes, emellett fájdalmas, emlékező)  - Mi lehet tehát a műfaja? (elégia és óda)  **FÜZET**  **A mű műfaja: óda és elégia együtt (műnem: líra)**  **E)** Házi feladat feladása  Tudni a megbeszélteket (ld. füzet) + megtanulni a verset  III.3. Érzelmi mélyítés: „Kedvencolvasás” (a memoriter-tanulást is segíti)  - Olvassátok el magatokban újra a verset, és húzzátok benne alá azokat a sorokat, amelyek számotokra különösen fontos vagy kedves mondanivalót tartalmaznak, vagy csak egyszerűen tetszenek! Ha elkészültetek, különös módon fogjuk újraolvasni a verset együtt: én olvasom, és ki-ki csak azoknál a részeknél csatlakozzon hozzám, amelyeket megjelölt magának!  **Az óra lezárása, értékelés** | megfogalmazza a gondolatait;  válaszol a kérdésekre  megnézi a videóbejátszást  gondolkodik, megfogalmaz;  érvel  gondolkodik, felidéz, megfogalmaz  érvel  figyel, hallgatja a mű szövegét; a szemével követi;  elképzel, belső képeket alkot;  megfogalmazza az impresszióit, elképzeléseit  gondolkodik, megfogalmaz, válaszol  jegyzetel  gondolkodik, válaszol, érvel  tájékozódik, eligazodik a szövegben; értelmezi a szöveget, megfogalmazza a tapasztalatait, meglátásait, véleményét  felidézi, ide kapcsolja eddigi irodalmi ismereteit (asszociál)  önállóan jegyzetel  másol, rögzít  gondolkodik, (ki)tölti a táblázatot  rögzíti az elhangzottakat  olvas  értelmez, válaszol | irányítja a beszélgetést  irányítja a beszélgetést  irányítja a beszélgetést  bemutatja a mű szövegét  reflektál a gyerekek véleményére, dicsér, bátorít…  irányítja a beszélgetést  segít a kulcsgondolatok kiemelésében a jegyzeteléshez;  kérdez; fogadja a válaszokat, értékel, javít, rávezet…  irányít, rávezet  vázlatot ír a táblára  oszt, magyaráz, rávezet…  irányít, magyaráz, rávezet…  irányítja a műértelmezést  értékel; biztat, bátorít, dicsér, kiemel … | irányított beszélgetés  frontális munka  irányított beszélgetés  frontális munka  irányított beszélgetés  frontális munka  bemutatás;  irányított beszélgetés  beszélgetés  frontális; irányított beszélgetés  beszélgetés; frontális forma  frontális egyéni munka  egyéni frontális munka  frontális munka | *1. számú melléklet: Videóbejátszás*  a bemutatáshoz szükséges eszközök  tankönyv, a mű szövege  folyamatosan: a mű szövege  jelölésre alkalmas eszköz  a mű szövege  tábla, íróeszközök; füzet  *2. számú melléklet: Nézőpont c. táblázat üresen*  füzet  *3. számú melléklet: Nézőpont c. táblázat megoldásokkal* | ami a műből fakadó logikus gondolatmenet alapján megindokolható, az elfogadható (az érettségin is)  Érdemes egy ppt-t készíteni a táblázat pontos kitöltésének biztosításához.  (Az egyes részek utáni számozás a készítendő ppt beúsztatásának sorrendjét jelöli.)  Tapasztalatom szerint az eljárást nagyon kedvelik a gyerekek. |